**Volkonogov százados szökésben**

1938-at írunk, a Szovjetunióban tetőfokon a Nagy tisztogatás. Fjodor Volkonogov százados, a tehetséges és megbízható elhárítótiszt megneszeli, hogy kollégáit gyanús kihallgatásokra vezénylik. Mielőtt rá is sor kerülne, megszökik és hamarosan egy teljes NKVD-osztag kezd rá vadászni Leningrád-szerte.

Reménytelen menekülése közben a rendszer áldozatainak hozzátartozóit keresi fel, annak az elnyomó hatalmi gépezetnek, amelynek ő maga is egy fogaskereke. Mielőtt végzete utóléri, úgy érzi, a pokol tüzétől csak úgy menekülhet, ha valaki megbocsát neki.

A háttérben a sztálini totális diktatúra tombol. Mindennaposak a letartóztatások, a kivégzések, a megfélemlítés az élet minden területét érinti. A társadalom dermedt bizalmatlanságban várja az elkerülhetetlen háborút.

A *Volkonogov százados szökésben* egy akciófilmes elemekből szőtt posztmodern parabola, amelyben egy NKVD-tiszt hirtelen öntudatra ébred, ám feloldozásra már nem marad ideje.

A film 2021-ben debütált a Velencei Filmfesztivál versenyprogramjában, azóta pedig szinte csak a fesztiválok közönsége láthatta. A magyarhangya idén nyár végén és ősszel két vetítés erejéig magyar felirattal hozza el a hazai mozikba ezt a lehengerlő politikai parabolát, amely az elkészítése óta talán még aktuálisabbá vált.

**Volkonogov százados szökésben**

**orosz-észt-francia dráma, 126 perc, 2021**

**Rendezte:** Alekszej Csupov, Natasa Merkulova

**Forgatókönyv:** Alekszej Csupov, Natasa Merkulova & Mart Taniel

**Operatőr:** Mart Taniel

**Szereplők:** Jurij Boriszov, Timofej Tribuncev, Nyikita Kukuskin